Լայոշ Ցինեգե

Լայոշ Ցինեգե (, 24 մարտի, 1924, Կարցագ, Հունգարիա – 10 մայիսի, 1998, Լեանֆալու, Հունգարիա), հունգարացի պետական գործիչ, Հունգարիայի Ժողովրդական Հանրապետության պաշտպանության նախարար (1960-1984), բանակի գեներալ (1978-1989)։

Կենսագրություն
Լայոշ Ցինեգեն ծնվել է 1924 թվականի մարտի 24-ին Հունգարիայի Կարցագ քաղաքում։ 1944 թվականին անդամակցել է Հունգարիայի աշխատավորների կուսակցությանը։ Ավարտել է Պետեֆիի անվան ռազմաքաղաքական ակադեմիան։

Աշխատանքային գործունեությունն սկսել է 12 տարեկան հասակում։ Եղել է դարբնի աշակերտ։ Ֆաշիստական տիրապետությունից Հունգարիան ազատագրելու ընթացքում մասնակցել է ազատագրական պայքարին։ Եղել է Կարցագ քաղաքի բանվորագյուղացիական երիտասարդության առաջնորդներից մեկը։ 1947 թվականից կատարել է կուսակցական աշխատանք։

Լայոշ Ցինեգեն 1951-1954 թվականներին կուսակցական-քաղաքական աշխատանք է կատարել Հունգարիայի Ժողովրդական Հանրապետության պաշտպանության նախարարության կենտրոնական ապարատում, 1954-1957 թվականներին եղել է Հունգարիայի սոցիալիստական բանվորական կուսակցության կենտրոնական կոմիտեի վարչական մարմինների բաժնի վարիչ։ 1956 թվականի հոկտեմբերին ակտիվ մասնակցություն է ունեցել Հունգարական հեղափոխության ճնշման գործին։ 1957-1960 թվականներին Լայոշ Ցինեգեն եղել է Սոլնոկի Հունգարիայի սոցիալիստական բանվորական կուսակցության տեղական կոմիտեի առաջին քարտուղարը։

1960 թվականին Լայոշ Ցինեգեն նշանակվել է Հունգարիայի Ժողովրդական Հանրապետության պաշտպանության նախարար։ Համարվում է, որ նրա ղեկավարության տարիներին հունգարական բանակը հասել է հատուկ ռազմական հզորության։ 1968 թվականին նա մասնակցել է այն գործողությանը, երբ Վարշավայի պայմանագրի երկրների զորքերի մտցվել են Չեխոսլովակիա։ 1984 թվականին նշանակվել է Հունգարիայի Ժողովրդական Հանրապետության նախարարների խորհրդի նախագահի տեղակալ և այդ պաշտոնում մնացել մինչև 1987 թվականի հունիսի 25-ը։

Լայոշ Ցինեգեն եղել է Հունգարիայի սոցիալիստական բանվորական կուսակցության կենտրոնական կոմիտեի անդամ (1959-1988), Հունգարիայի սոցիալիստական բանվորական կուսակցության ԿԿ Քաղբյուրոյի անդամության թեկնածու (1961-1970)։ Պարգևատրվել է ԽՍՀՄ Հոկտեմբերյան հեղափոխության շքանշանով, հունգարական և արտասահմանյան շքանշաններով ու մեդալներով։

1989 թվականին զրկվել է գեներալի կոչումից։

Լայոշ Ցինեգեն մահացել է 1998 թվականի մայիսի 10-ին Հունգարիայի հյուսիսում գտնվող Լեանֆալու գյուղում։

Ծանոթագրություններ

Աղբյուրներ
 Kozma Tóth István: Czinege Lajos mundér nélkül, 1990. Zrínyi Kiadó
 Szemenyei-Kiss Tamás: Czinege Lajos a hadseregtábornok
 Bokor Imre: Kiskirályok mundérban, Új Idő Kft., Debrecen, 1989, ISBN 963-02-7279-2

Հունգարացի պետական գործիչներ
Հոկտեմբերյան հեղափոխության շքանշանով պարգևատրվածներ